Guptas ‘verheug’ oor Gordhan se hofaansoekAtul Gupta (Argieffoto) Gert van der Merwe, die Gupta-familie se regsverteenwoordiger, het gesê Gordhan se hofaansoek is ŉ geleentheid vir die Guptas om hul naam in ere te herstel. Volgens die Guptas word die minister se aansoek deur hul regsverteenwoordigers oorweeg. Gordhan het hofstukke ingedien om uitsluitsel te kry oor sy verpligting as minister om die Guptas by te staan in hul stryd teen die land se banke. Gordhan verwys in sy aansoek na 72 “verdagte” transaksies van meer as R6,8 miljard, wat Gupta-maatskappye tussen 2012 en Junie 2016 gedoen het. Volgens die Guptas is die aansoek “fundamenteel gebrekkig” en het die familie met aanvanklike ontleding van die “verdagte” transaksies reeds verskeie teenstrydighede uitgewys. Hulle sê ses van die transaksies, ter waarde van R4 miljard, hou verband met die Optimum-myn voordat dit onder hul maatskappy, Oakbay, se beheer was. ŉ Verdere 24 transaksies, van R325 miljoen, was volgens die Guptas heeltemal wettig en glad nie verdag nie. Gordhan verwys in die hofstukke ook spesifiek na een transaksie, van R1,3 miljard, oor die rehabilitasietrust van die Optimum-myn. Die R1,3 miljard was, volgens die prokureurs van Optimum se ondernemingreddingspraktisyns, veronderstel om van ŉ Standard Bank-rekening na die Bank van Baroda oorbetaal te word. Dit is egter nie duidelik of dit wel gedoen is nie. Die Guptas het intussen ŉ brief van die Bank van Baroda openbaar gemaak, wat bewys die Optimum-rehabilitasietrust het rekeninge by die bank. Die Guptas het gesê hoewel hulle die hofaansoek verwelkom, is dit “nonsens” en niks meer as “politieke speletjies” nie. “Die waarheid kom altyd uit en ons sien uit daarna om in die hof die klad van ons naam te verwyder.”